钦定古今图书集成/理学汇编/文学典/第109卷 > 陈敬纯
## 钦定古今图书集成/理学汇编/文学典/第109卷 > 陈敬纯

按《苏州府志》：“敬纯，字吉甫，昆山人。负气敢言，能为淹
博藻赡之词，名闻四方，学者争来请益。吴县袁礼部
未第时，读书僧舍，展敬纯文诵之。敬纯入，袁不知也。
敬纯曰：‘诚好之，当为君更作’。袁拱谢，即以所课牍示
敬纯览毕叹曰：‘成佛当在敬纯前。袁每为人称之。隆
庆初，贡入太学，张居正作《拱日楼》成，有客请敬纯赋’”
之，署客名以进。居正讶曰：“故有《五经库》其人耶？”客以
敬纯对。居正讽选人以翰林孔目相处，而敬纯谒选
时，敝衣偃蹇，竟授仪封主簿。然诸监司目为江南名
士，争以宾礼延致，而敬纯每诙语睥睨之，且获罪，以
令同里得免归。居正犹称其才，曰：“吾故不能陶铸人。”
敬纯有屋一区，在须蒲上，凿池种树，娱亲其间，题曰
《南陔草堂》。